Skiforbundet har de norske blodverdiene klare
Det bekrefter kommunikasjonssjef Espen Graff overfor VG Nett. Onsdag klokken 09.30 vil Norges Skiforbund legge frem tallene for pressen. - Vi har ikke mer å melde nå enn at media har bedt om tall og noe av dette presenterer vi i morgen, skriver Graff i en sms til VG Nett. Alt tyder på at skiforbundet vil presentere en anonymisert oversikt over blodverdiene til både nåværende og tidligere landslagsløpere. - Vi skal selvfølgelig legge frem alt vi har av tall - når vi får sett på dette, bearbeidet tallene og lagt fram på en riktig måte. Men vi kunne ikke prioritere dette under VM på ski, sa langrennssjef Åge Skinstad for en uke siden.Det var SVT som 27. februar sendte en dopingdokumentar som gikk langt i å antyde dopingbruk blant de beste langrennsløperne på 90-tallet - inkludert de norske. - Mine gullmedaljer er vunnet med hard, systematisk jobbing. Blodverdiene mine er oppnådd på ærlig vis, har Bjørn Dæhlie svart til VG Nett. Den svenske dopingjegeren Bengt Saltin har de siste ukene vært knallhard i sin karakteristikk av langrennssporten. Ifølge Saltin hadde enkelte langrennsløpere høyere blodverdier enn vinnerne av Tour de France på 90-tallet. - Langrennsløpere er ikke skapt annerledes enn syklister. Jeg har ikke offisielt sagt at de høye blodverdiene i langrenn kom gjennom EPO, men jeg har sagt at det har vært en form for blodmanipulering. Men sykkelsporten har vist at man brukte EPO for å nå så høye blodverdier. Man kommer ikke opp på disse nivåene med høydetrening. Det er utenkelig å trene så høyt, og beholde kondisjonen sin, har Saltin sagt.Toppidrettslegen Thor-Øistein Endsjø har støttet Saltin, men tror de norske langrennsløperne vant gull på ærlig vis. Han sier han som toppidrettslege gjennom 40 år «aldri» har sett hemoglobinverdier over 17. Til VG Nett sier han at «snittet på 17 til 17,5 varte til 2000 og 2001. - Da faller det ned til 14-15. Man må jo undres, som Bengt Saltin sier, når det i snitt lå tre gram høyere på 1990-tallet sammenlignet med langrennsløperne i dag, sa Endsjø. PS: VG Nett vil følge skiforbundets seanse direkte i morgen fra klokken 09.30.
Norges Skiforbund ønsker full åpenhet om blodverdiene til norske langrennsløpere. Onsdag blir tallene presentert.